
Okresný súd Lučenec 42Pc/11/2025 6625203343 08. 10. 2025 JUDr. Mgr. Alexandra Habalčíková ECLI:SK:OSLC:2025:6625203343.2
ROZSUDOK V MENE SLOVENSKEJ REPUBLIKY Okresný súd Lučenec sudkyňou JUDr. Mgr. Alexandrou Habalčíkovou v právnej veci osoby povinnej platiť výživné A. B., nar. XX.X.XXXX, bytom C. D. XXXX/XX, E. proti osobe oprávnenej na výživné A. B., nar. X.X.XXXX, bytom F. G., E., o zrušení vyživovacej povinnosti osoby povinnej platením výživného k osobe oprávnenej na výživné, takto rozhodol: I. Z r u š u j e vyživovaciu povinnosť osoby povinnej platiť výživné, A. B., nar. XX.X.XXXX k osobe oprávnenej na výživné, A. B., nar. X.X.XXXX naposledy určenú rozsudkom Okresného súdu Lučenec č.k. 17C/79/2011-115 zo dňa 20.3.2012 v sume 30 % zo sumy životného minima na nezaopatrené, neplnoleté dieťa podľa osobitného zákona, od 1.8.2025. II. Žiaden z účastníkov n e m á nárok na náhradu trov konania. odôvodnenie: 1. Osoba povinná platením výživného sa podaným návrhom domáhala zrušenia vyživovacej povinnosti k plnoletému dieťaťu z dôvodu, že ukončilo stredoškolské štúdium a v ďalšom štúdiu dennou formou nepokračuje. Trovy konania neuplatnila. 2. Osoba oprávnená na výživné dňa 29.9.2025 vyjadrila písomný súhlas s obsahom návrhu. Trovy konania neuplatnila. 3. Osoba oprávnená na výživné sa na pojednávanie neustanovila. Doručenie predvolania na pojednávanie mala riadne vykázané dňa 24.9.2025. Neprítomnosť na pojednávaní ospravedlnila a z dôležitého dôvodu pojednávanie odročiť nežiadala. Súd v súlade s ustanovením § 180 CSP vo veci konal a rozhodol v neprítomnosti plnoletého dieťaťa s prihliadnutím na obsah spisu a vykonané dôkazy. 4. Súd vykonal dokazovanie výsluchom povinného rodiča, oboznámením obsahu spisu Okresného súdu Lučenec sp.zn. 17C/79/2011, rozsudku Okresného súdu Lučenec č.k. 17C/79/2011-115 zo dňa 20.3.2012, doplnenia návrhu zo dňa 8.8.2025, uznesenia Okresného súdu Lučenec č.k. 42Pc/11/2025-14 zo dňa 28.8.2025, písomného vyjadrenia osoby oprávnenej na výživné zo dňa 29.9.2025, ostatných listinných dôkazov v spise založených a zistil nasledovný skutkový stav: 5. O vyživovacej povinnosti osoby povinnej platením výživného k plnoletému dieťaťu bolo naposledy rozhodnuté rozsudkom Okresného súdu Prievidza č.k. 17C/79/2011-115 zo dňa 20.3.2012, právoplatným dňa 21.3.2012, v sume v sume 30 % zo sumy životného minima na nezaopatrené, neplnoleté dieťa podľa osobitného zákona.
6. Povinný rodič vo svojej výpovedi vyživovaciu povinnosť k synovi navrhol zrušiť od 1.8.2025 z dôvodu, že ukončil štúdium na strednej škole a je zamestnaný. So synom nie je v žiadnom kontakte. 7. Podľa § 62 ods. 1 a 2 Zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 8. Podľa § 78 ods. 1 Zákona o rodine, dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. 9. Zhodnotením skutkového stavu dospel súd k právnemu záveru, že návrh povinného rodiča na zrušenie vyživovacej povinnosti k plnoletému dieťaťu je dôvodný. 10. Vykonaným dokazovaním bolo preukázané a medzi účastníkmi nebolo sporné, že plnoleté dieťa ukončilo stredoškolské štúdium a je zamestnané. Plnoleté dieťa ukončením štúdia na strednej škole nadobudlo schopnosť samé sa živiť, na základe čoho dôvody pre trvanie vyživovacej povinnosti povinného rodiča k nemu zanikli. Súd v súlade s citovaným ustanovením § 62 ods. 1 a § 78 ods. 1 Zákona o rodine vyživovaciu povinnosť osoby povinnej platením výživného zrušil od 1.8.2025 tak, ako povinný rodič navrhol a s čím osoba oprávnená na výživné súhlasila. 11. O trovách konania rozhodol podľa § 52 Civilného mimosporového poriadku. Poučenie: Proti tomuto rozsudku je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v dvoch vyhotoveniach. Podľa § 363 CSP, v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1 a 2 CMP, odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného predpisu, Zákona č. 233/1995 Z.z. o exekútoroch a exekučnej činnosti.

